**Bakonycsernyei Közös Önkormányzati Hivatal Jegyzője**

**8056 Bakonycsernye, Rákóczi u. 83.**

**Tel: 22/413-001**

**E-mail:pm.bakonycsernye@morterseg.hu**

…………………………………………………………………………………………………………………………………………………………..

ELŐTERJESZTÉS

Óvoda-Minibölcsődét biztosító intézmény létrehozására

Jogszabályi héttér:

A nemzeti köznevelésről szóló 2011. évi CXC. törvény (továbbiakban: Nkt.)

Magyarország helyi önkormányzatairól szóló 2011. évi CLXXXIX. törvény (Mötv.)

Gyermekek védelméről és a gyámügyi igazgatásról szóló 1997. évi XXXI. törvény (GYvt.)

20/2012. (VIII.31.) EMI rendelet a nevelési-oktatási intézmények működéséről és a köznevelési intézmények névhasználatáról

15/1998. (IV.30.) NM rendelet

369/2013. (X. 24.) Korm. rendelet

**Tisztelt Polgármester úr!**

**Tisztelt Képviselő-testület!**

**Tisztelt Társulási Tanács!**

Brunszvik Teréz 1828-ban, azaz 190 éve alapította az első „kisdedóvót”, azaz 190 év óta beszélhetünk Magyarországon a kisgyermeknevelés intézményesített formájáról. Az akkori rendelkezés szerint azon szülők gyermekét fogadta be az intézmény, *„akiket az otthon való tartózkodástól elvon a kenyérkereset szükségessége”.* Ma már a gyermek került a középpontba, s a közösségben való nevelés és az iskolai életre történő felkészítés az intézmény elsődleges feladata.

E kis történelmi kitérőt követően a jelenlegi helyzetről az alábbiak szerint tájékoztatom Önöket:

Mint Önök előtt is ismert Bakonycsernye és Balinka települések jelenleg Gajamenti Önkormányzati Társulás által biztosított kötelező óvodai ellátási önkormányzati feladatát a Bakonycsernyei Bóbita Óvoda Egységes Óvoda Bölcsőde (OM azonosító 203079) intézmény útján biztosítja. Ez az intézményi – *egységes óvoda bölcsőde* - forma 2018. szeptember 1-vel megszűnik.

További jogszabályi változás következtében Bakonycsernye 2019. január 1-vel bölcsődei ellátás biztosítására lesz kötelezett, mivel a 3 év alatti gyermekek száma meghaladja a 40 főt. Balinka első körben nem, mivel ott nincs 40 fő 3 év alatti gyermek, viszont abban az esetben, ha a szülők ez igénylik (minimum 5 gyermek) esetén köteles biztosítani a bölcsődei ellátást. Ezt lehet saját intézménye útján, vagy más által fenntartott intézmény (társulás vagy feladatellátási megállapodás) útján.

Míg az óvoda közoktatási intézmény, így annak működési feltételeit a Nkt. és annak végrehajtó rendeletei, a bölcsőde viszont nem közoktatási intézmény, így arról a Gyvt. és egyéb végrehajtó jogszabályai rendelkeznek. Ez nagyon fontos információ ahhoz, hogy miért 2018. szeptember 1-vel kell az intézményt elindítani, s miért nem 2019. január 1-vel, ahogy a jogszabály arra kötelez.

Mivel oktatási intézményt, tehát óvodát átszervezni (megszüntetni, átalakítani, összevonni, szétválasztani) kizárólag a tervezett végrehajtás éve májusának utolsó munkanapjáig, azaz jelen esetben 2018. május 31-ig (csütörtök) lehet szeptember 1-i hatállyal. A döntés folyamata:

* az átszervezési szándék meghozatala (határozat)
* véleményeztetési eljárás lefolytatása (jegyzőkönyvek)
  + az alkalmazotti közösséggel,
  + SZMK-val.

A megkérdezettek részére véleményük kialakítására 15 napos határidőt biztosít a törvény.

* Végső döntés meghozatala az átszervezésről, azaz az új intézmény létrehozásáról
  + alapító okirat megalkotása, döntés az indítandó csoportok számáról, heti és éves nyitvatartásáról,
  + amennyiben a társulásnál marad a fenntartói jog, úgy a társulási megállapodás módosítása (mind három tagi önkormányzat határozata szükséges hozzá)
  + amennyiben önkormányzati fenntartásba kerül, úgy szintén társulási megállapodás módosítása, hiszen az intézmény megszűnik
  + törzskönyvi nyilvántartásba vétel a döntést követő 5 munkanapon belül a Magyar Államkincstárnál
  + az intézmény SZMSZ-ének, továbbképzési programjának, pedagógiai programjának, házirendjének megalkotása, és nem utolsó sorba az
  + intézmény vezetőjének kinevezése.

A bölcsőde esetében nincs a május 31-es, illetve a szeptember 1-es határidő korlát, viszont itt működési engedélyt kell kérni a Szociális és Gyámhivataltól, mivel ezen intézményi forma megköveteli a működési engedély meglétét. Az engedélyt a fenntartó, azaz az önkormányzat vagy a társulás nyújtja be és csatolja a bölcsőde alapdokumentumait (szakmai program, alkalmazottak szakképzettségét igazoló bizonyítványok másolatát, az ingatlan tulajdoni lapját, előzetes szakhatósági hozzájárulásokat (ÁNTSZ, építésügyi hatóság, katasztrófavédelem, EMMI)

A gazdaságosság és azonos helyen történő feladatellátás az diktálja, hogy egy intézményként biztosítsuk az óvodai és bölcsődei ellátást, így célszerű lenne **„többcélú óvoda-bölcsőde”** intézményi formában ellátni a feladatot. Ebből adódik, hogy a szigorúbb határidőt, tehát az óvodánál előírtakat kell figyelembe venni, s ahhoz igazítani a bölcsőde működési engedélyét is, azaz 2018. szeptember 1.

Személyi feltételek:

Az ***óvodánál*** adottak, az nem változna a jelenlegi formához képest. Tárgyi feltételek szintén adottak. A csoportok jogszabály szerinti minimum létszáma 13 fő lehet. Maximum létszáma: 25 fő. Átalglétszám: 20 fő. A max. létszám a nevelési év indításánál a fenntartó engedélyével legfeljebb 20%-al átléphető, továbbá függetlenül az indított csoportok számától akkor is, ha a nevelési év során új gyermek felvétele miatt indokolt. Az új gyermek természetesen a beköltő gyermek lehet csak.

A ***mini bölcsőde*** személyi feltételei csoportonként:

* kisgyermeknevelő 1fő
* bölcsődei dajka 1 fő
* önálló mini bölcsőde esetén intézményvezető 1 fő

Amennyiben többcélú óvoda-bölcsődéről beszélünk, úgy közösen kell alkalmazni 1 fő intézményvezetőt.

* Sajátot nevelési igényű gyermeket ellátó bölcsőde esetén - gyógypedagógus, gyógytornász, konduktor, gyógypedagógia asszisztens – (létszámuk a fenntartó döntése alapján kerül meghatározásra.)

Tárgyi feltételek:

A működési engedély kiadása előtt az engedélyező szerv helyszíni szemlét tart, ahol megvizsgálja a tárgyi és elhelyezési feltételeket. A 15/1998. (IV.30.) NM rendelet 11. sz. melléklete tartalmazza a bölcsődei ellátás eszközeinek és felszereléseinek jegyzékét. A 12. sz. melléklete pedig a bölcsődében dolgozók munkaruha juttatását.

Csoport létszám 7-8 gyermek. Csoport szoba nagysága: 3m2/gyermek.

**Előttünk álló feladatok:**

Bakonycsernye önkormányzata 10 millió Ft támogatást nyert mini bölcsőde kialakítására, így függetlenül attól, hogy társulási vagy önkormányzati fenntartásban fog működni az intézmény, az önkormányzat és nem a társulás feladata lesz a 10 millió Ft felhasználása és az intézmény működésre kész állapotban történő hozatala.

**Működtetési variációk:**

Önálló óvoda és önálló mini bölcsőde: Hátránya: nem gazdaságos a külön intézményvezető alkalmazása miatt, illetve mivel egy épületben történne a feladatellátás, a működési kiadásokat arányosítani kellene a külön költségvetések miatt. Előnye: a bölcsőde beindítása eltolható 2019. január 1-ig. Meg lehet osztani a fenntartás. Akár mind két intézmény lehet társulási, vagy önkormányzati fenntartás alatt, de lehet megosztott is. Az egyik társulásnál, a másik önkormányzatnál.

Többcélú óvoda-minibölcsőde: Előnye: a közös intézményvezető miatt gazdaságosabb, a működési kiadások egyszerűbben elszámolhatók. Hátránya: 2018. szeptember 1-re mind két ellátási formának működőképesnek célszerű lennie. Csak egy fenntartó lehet. Társulás vagy önkormányzat.

**Fenntartási variációk:**

1. Társulás általi fenntartás esetén ugyan úgy működne, mint a jelenlegi egységes óvoda-bölcsőde. Elkülönített társulási (intézményi költségvetéssel), melynek a normatíván felüli részét Bakonycsernye és Balinka gyermeklétszám alapján önkormányzati támogatásból finanszírozza. Ebben az esetben az intézmény ellátási körzete Bakonycsernye és Balinka, ami azt jelenti, hogy mind két településről érkező óvodás és bölcsődés gyermek fogadása kötelező az intézmény számára.

A jelenlegi költségvetési törvény alapján kiegészítő normatíva nem jár a társulásban történő feladatellátásra.

1. Önkormányzati fenntartás esetén szintén külön intézményi költségvetéssel rendelkezne, de az önkormányzati költségvetés részét képezi. (mint pld. a Hivatal). Működési területe kizárólag Bakonycsernye, így csak a helyi gyermekek fogadására kötelezett. Ebben az esetben viszont a normatíván felüli működtetési költségeket csak Bakonycsernye önkormányzata fedezi.
2. Önkormányzati fenntartás feladatellátási megállapodás alapján Balinka önkormányzatával. Ebben az esetben az óvodai nevelés normatíván felüli része gyermeklétszám aranyosan megoszlana a feladatellátásban résztvevő Bakonycsernye és Balinka önkormányzatai között. Amennyiben a feladatellátás kizárólag az óvodai ellátásra vonatkozna, úgy a bölcsőde fenntartási költségei Bakonycsernye önkormányzatát terhelné.

A Gajamenti Önkormányzati Társulás, mint a jelenlegi intézmény fenntartó határozatában kezdeményezte az intézmény fenntartói jogának visszavételét a feladatellátásra kötelezett önkormányzat felé.

A fent leírtak alapján az alábbi határozat tervezeteket terjesztem a Tisztelt Képviselő-testület elé megtárgyalásra és elfogadásra:

1. HATÁROZAT TERVEZET

Bakonycsernye Nagyközség Önkormányzata, mint a Magyarország helyi önkormányzatairól szóló 2013. évi CLXXXIX. törvény 13.§ (1) bekezdés 6. pontjában meghatározott óvodai ellátás, illetve a Gyermekek védelméről és a gyámügyi igazgatásról szóló 1997. évi XXXI. törvény 94.§ (3a.) bekezdésében meghatározott bölcsődei ellátást biztosítására kötelezett, ezen feladatait 2018. szeptember 1-től saját fenntartású intézménye – Bakonycsernyei Bóbita Óvoda Minibölcsőde – útján kívánja biztosítani.

Egyben kinyilvánítja szándékét, hogy az óvodai nevelés tekintetében feladatellátási megállapodást köt Balinka község Önkormányzatával

1. Felhatalmazza a polgármestert, hogy az óvoda-bölcsőde intézmény átszervezésével kapcsolatos előkészítő tevékenységet, s az ahhoz szükséges jognyilatkozatokat megtegye.
2. Felkéri a Dr. Szekerczés Ügyvédi Irodát (8000 Székesfehérvár, Petőfi S. u. 5.), hogy a Gajamenti Önkormányzati Társulás társulási megállapodás módosítását készítse elő a tekintetben, hogy az óvoda, bölcsődei feladatellátás kikerül a Társulás feladatellátási kötelezettségéből, továbbá, a Bakonycsernyei Bóbita Óvoda Minibölcsőde intézmény alapító okiratát, s az alkalmazottak átvételére vonatkozó iratokat készítse elő.
3. Felhívja a jegyzőt, hogy Bakonycsernye és Balinka önkormányzatai között kötendő – az óvodai nevelés biztosítására vonatkozó – feladatellátási megállapodást készítse elő, valamint a köznevelési törvényben meghatározott – intézmény átszervezésre vonatkozó – kötelező véleményezési eljárás lefolytatását koordinálja le.
4. Felhívja a polgármestert, hogy az elkészült társulási megállapodás módosításának tervezetét terjessze be a képviselő-testület elé, illetve küldje meg a tagi önkormányzatok részére, hogy annak elfogadó döntését meg tudják hozni.

Felelős: polgármester

Határidő: folyamatos

Bakonycsernye, 2018. április 23.

Fidrich Tamásné

jegyző